**Predkladacia správa**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo práce, sociálnych vecí a rodiny Slovenskej republiky (ďalej len „ministerstvo“) ako ústredný orgán štátnej správy pre štátne sociálne dávky predkladá na rokovanie vlády Slovenskej republiky návrh skupiny poslancov Národnej rady Slovenskej republiky na vydanie zákona, ktorým sa dopĺňa zákon č. 600/2003 Z. z. o prídavku na dieťa a o zmene a doplnení zákona č. 461/2003 Z. z. o sociálnom poistení v znení neskorších predpisov a ktorým sa dopĺňajú niektoré zákony (tlač 1482).

Ministerstvo k predloženému návrhu zákona uvádza:

**Všeobecne**

Predmetom návrhu zákona je zavedenie jednorazového zvýšenia prídavku na dieťa. Suma prídavku na dieťa sa zvýši o 100 eur za ten kalendárny mesiac, v ktorom nezaopatrené dieťa oprávnenej osoby prvýkrát nastúpilo do prvého ročníka základnej školy. Samotná výplata jednorazového zvýšenia prídavku na dieťa bude priamo viazaná na nástup dieťaťa do školy. Údaje o nezaopatrených deťoch, ktoré nastúpili do prvého ročníka základnej školy na území Slovenskej republiky, budú príslušné úrady práce, sociálnych vecí a rodiny čerpať z centrálneho registra detí, žiakov a poslucháčov, do ktorého je škola v zmysle zákona č. 245/2008 Z. z. o výchove a vzdelávaní (školský zákon) povinná zapísať údaje v termíne do konca septembra príslušného kalendárneho roka. Úrad práce, sociálnych vecí a rodiny následne v tomto registri overí splnenie podmienky nároku a prídavok vo zvýšenej sume vyplatí v mesiaci október príslušného kalendárneho roka. Takýto postup nebude pre oprávnenú osobu predstavovať žiadnu administratívnu záťaž, nakoľko prídavok vo zvýšenej sume sa jej vyplatí automaticky, bez uplatňovania a preukazovania nároku. V prípadoch, kedy dieťa nastúpi do prvého ročníka základnej školy mimo územia Slovenskej republiky, bude potrebné predloženie potvrdenia o nástupe dieťaťa do školy zo strany oprávnenej osoby.

**Stanovisko**

Možno konštatovať, že jednorazové zvýšenie sumy prídavku na dieťa za kalendárny mesiac, v ktorom nezaopatrené dieťa prvýkrát nastúpi do prvého ročníka základnej školy, finančne odbremení rodičov od zvýšených výdavkov, ktoré im vzniknú v dôsledku nástupu ich dieťaťa do základnej školy. Po zavedení predmetného opatrenia preto možno očakávať, že každé dieťa, ktoré začne plniť povinnú školskú dochádzku, bude mať zabezpečené základné školské potreby pri nástupe do školy. Ministerstvo tiež oceňuje, že oprávnená osoba nebude musieť žiadať o vyplatenie zvýšeného príspevku a po splnení podmienok nároku jej bude automaticky vyplatený, čo je v súlade s požiadavkou znižovania administratívnej záťaže vo vzťahu k občanom. Navrhované zvýšenie prídavku na dieťa predstavuje adresnú a systémovú formu finančnej pomoci pre rodičov detí, ktoré prvýkrát nastúpili do prvého ročníka základnej školy a ministerstvo s ním v plnom rozsahu súhlasí.

**Medzirezortné pripomienkové konanie**

**Ministerstvo financií Slovenskej republiky a Ministerstvo zdravotníctva Slovenskej republiky** žiadajú, aby v analýze vplyvom na rozpočet verejnej správy v tabuľke č. 1 bolo zosúladené zhrnutie vplyvov na rozpočet verejnej správy a to častiach „rozpočtovo nekrytý vplyv“ a „financovanie zabezpečené v rozpočte“ za kapitolu Ministerstva práce, sociálnych vecí a rodiny SR a súčasne Ministerstvo financií Slovenskej republiky žiada uviesť návrhy na úhradu zvýšených výdavkov v súlade s § 33 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov.

Ministerstvo berie na vedomie predložené pripomienky a uvádza, že návrh zákona spôsobí výdavky verejnej správy, ktoré nie sú rozpočtovo kryté. Vzhľadom na to, že jednorazové zvýšenie prídavku na dieťa ako priama finančná podpora rodičov detí, ktoré nastúpia do prvého ročníka základnej školy, nebolo súčasťou schváleného rozpočtu kapitoly ministerstva na rozpočtový rok 2019, ministerstvo navrhuje navýšenie rozpočtu kapitoly ministerstva na rozpočtový rok 2019 a zahrnutie predmetných výdavkov do návrhu štátneho rozpočtu v nasledujúcich rokoch.

**Záver**

Vzhľadom na uvedené ministerstvo odporúča vláde Slovenskej republiky vysloviť s návrhom skupiny poslancov Národnej rady Slovenskej republiky na vydanie zákona, ktorým sa dopĺňa zákon č. 600/2003 Z. z. o prídavku na dieťa a o zmene a doplnení zákona č. 461/2003 Z. z. o sociálnom poistení v znení neskorších predpisov a ktorým sa dopĺňajú niektoré zákony (tlač 1482) **súhlas.**